**भारत सरकार**

**रेल मंत्रालय**

**राज्‍य सभा**

**14.12.2018 के**

**तारांकित प्रश्‍न सं. 48 का उत्‍तर**

 **अंतिम मिनट में रेल टिकट बुक कराये जाने पर छूट**

**\*48. डॉ. प्रभाकर कोरे:**

 **क्‍या रेल मंत्री यह बताने की कृपा करेंगे कि:**

(क) क्‍या यह सच है कि सरकार ने यात्रा से पहले अंतिम मिनट में रेल टिकट बुक कराये जाने पर भारी छूट दिए जाने के बारे में विचार किया है,

(ख) यदि हां तो, प्रस्‍तावित योजना के अंतर्गत दी जाने वाली छूट और उसके दायरे में आने वाली रेलगाडि़यों की संख्‍या का ब्‍यौरा क्‍या है; और

(ग) इस योजना को कार्यान्वित किए जाने की समय-सीमा सहित तत्‍संबंधी ब्‍यौरा क्‍या है?

**उत्‍तर**

**रेल और कोयला मंत्री (श्री पीयूष गोयल)**

(क) से (ग): एक विवरण सभा पटल पर रख दिया गया है।

\*\*\*\*\*\*

अंतिम मिनट में रेल टिकट बुक कराए जाने पर छूट के संबंध में 14.12.2018 को राज्‍य सभा में डॉ. प्रभाकर कोरे के तारांकित प्रश्‍न सं.48 के भाग (क) से (ग) के उत्‍तर से संबंधित **विवरण।**

1. से (ग) : गाड़ी के प्रस्‍थान की तारीख के आस-पास यात्रियों को निम्‍नलिखित रियायतें/छूट प्रदान की गई हैं:
2. 01.01.2017 से राजधानी, शताब्‍दी, दूरांतो, गतिमान, तेजस और गरीब रथ गाड़ियों सहित सभी आरक्षित गाड़ियों में पहला चार्ट बनने के बाद खाली बर्थों पर मूल किराए में 10 प्रतिशत की छूट दी गई है।
3. 15.03.2019 से शुरू होने वाली यात्रा पर, गाड़ी के निर्धारित प्रस्‍थान से 4 दिन पहले, उन राजधानी, शताब्‍दी, दूरांतो और हमसफ़र गाड़ियों में ग्रेडेड डिस्‍काउंट स्‍कीम शुरू की गई है, जिनमें श्रेणी-वार अधिभोगिता 60 प्रतिशत से कम है, जो निम्‍नानुसार है:

|  |  |
| --- | --- |
| अधिभोगिता | छूट |
| 70 प्रतिशत तक | अंतिम किराए पर 20 प्रतिशत |
| 70 से 80 प्रतिशत तक | अंतिम किराए पर 10 प्रतिशत |
| 80 प्रतिशत से अधिक | कुछ नहीं |

 उन गाड़ियों, जिनमें यह ग्रेडेड डिस्‍काउंट दिया गया है, की वास्‍तविक संख्‍या गाड़ी के निर्धारित प्रस्‍थान से पहले की बुकिंग पैटर्न पर निर्भर करेगी।

 यह प्रयास इन गाड़ियों की अधिभोगिता बढ़ाने में सहायक होगा। इससे यात्री कम लागत पर यात्रा कर सकेंगे।

\*\*\*\*